google/wiki40b huggingface dataset:
Torup kirke (Halsnæs)

Inventar

Innvendig ved et av de romanske vinduene, ses kalkmalerier fra ca. 1250, som blant annet forestiller en skjeggløs Olav den hellige. Ansiktet på korets krusifiks har semittiske trekk, og under en restaurering, fant man i dets hode en seddel med kunstnerens navn samt årstallet 1320. Prekestolen og benkene er fra begynnelsen av 1600-tallet. I østveggen er murt inn en liksten fra 1535 over Herluf Trolles bror Niels Trolle samt dennes mor Kirstine Skave. 
Tilbygningen mot nord er fra 1746, og stammer fra Christian VIs tid og var oppført til bruk for soldatene som var stasjonert i området. 
Kirken er restaurert flere ganger, senest på 1980-tallet. I Torup sogn ligger også Lynæs kirke.
Matthias Habich

Liv

Han ble født i Gdansk (Danzig), men vokste opp i Hamburg.

Kunstnerisk virke

Som ung studerte han ved Staatliche Hochschule für Musik und Drama. I 1966 studerte han et semester ved Conservatoire de Paris og tok skuespillerundervisning hos Lee Strasberg i USA. Deretter fulgte engasjementer ved teatre i Chur, Baden-Baden, Basel og Wuppertal, Zürich og München.
Han første store filmsuksess var hovedrollen i Die merkwürdige Lebensgeschichte des Friedrich Freiherrn von der Trenck i 1973. Han har medvirket i mer enn 70 filmer, og fikk i 1997 Gulløven og i 1998 Adolf-Grimme-Preis. 
Han bor i Paris.
Barnevernsskolen i Bergen

Barnevernsskolen i Bergen var en skole for barnehagelærerutdanning, etablert i Bergen i 1948 under navnet Småbarnpedagogisk Akademi i Bergen. Skolen ble i 1972 fusjonert inn i Bergen lærerskole, og er fra 1994 en del av Høgskolen i Bergen.
Skolen fikk navnet Barnevernsskolen i Bergen i 1951. Skolen hadde føst lokaler i Øvregaten, og flyttet i 1963 inn i Bergen Lysverkers nye lokaler i Lars Hilles gate, hvor de ble samboere med den tekniske skolen.
Et vennlig ord

Et vennlig ord er et samlealbum med Jens Book-Jenssen, utgitt i oktober 2007.
San Gimignano

San Gimignano er en italiensk småby med ca. 7000 innbyggere i provinsen Siena i Toscana. Den er kjent for sin middelalderske bykjerne med en rekke tårn. Byen er ført opp på listen over verdensarven.

Historie

San Gimignano ble grunnlagt i det 3. århundre f.Kr. som en liten etruskisk landsby på toppen av en 334 m høy kolle over Val d'Elsa.
Byens egentlige historie begynner i det 10. århundre. Byen tok da navn etter en helgen som hadde vært biskop i Modena. Legender tilsier at dette skal ha vært gjort som forsvar mot Attila.
Gjennom middelalderen nøt San Gimignano en sterk vekst takket være handel med de gode jordbruksproduktene fra de toskanske kollene. I 1199 fikk byen selvstendighet fra biskopen av Volterra som byen hadde vært underlagt. I sin selvstendige periode var også San Gimignano preget av striden mellom Guelfiene og Ghibelliniene. 8. mars 1300 kom Dante Alighieri på besøk som ambassadør for den guelfiske liga i Toskana. Byen var på dette tidspunkt en rik by og var på Firenzes side i striden med bl.a. Pisa, Siena, Arezzo, Volterra og Postoia.
I 1348 ble San Gimignano rammet av svartedøden som herjet hele Europa på denne tiden. Byen underordnet seg Firenze i 1353.

San Gimignanos tårn

Tårnene som den dag i dag dominerer San Gimignano, stammer fra striden mellom Guelfiene og Ghibelliniene. Det var her som i en lang rekke italienske byer velstående familier som for forsvar og prestisje bygget tårn. I dag finnes det rester etter 15 av tårnene, men på det meste har det vært 72 tårn.
Punktbarkmåler

Utseende

En middelsstor (vingespenn 24 – 35 mm), slank, grå måler. Forvingen har tre parallelle, mørke tverrbånd som i alle fall er tydelige ved forkanten, bakvingen har to tverrbånd. Larven er lysgrå med smale, hvite lengdestriper på ryggen og spredte, svarte flekker. Hodet er svartflekkete.

Levevis

Punktbarkmåleren lever i løvskog der larvene finnes hovedsakelig på bjørk (Betula spp.), men de kan også spise svartor (Alnus glutinosa). De voksne målerne flyr om natten i mai – juni og kommer gjerne til lys.

Utbredelse

Arten lever i Europa. I Norge er den funnet nord til Sogn og Fjordane.
Asgeirs beste

Asgeirs beste er en samleplate med Asgeir Borgemoen, utgitt i 2004.
Jeong-anguk

Historie

Etter at militære styrker fra det khitanske Liao-dynastiet erobret Balhae i 926 etablerte en del embedsmenndet nye kongedømmet Senere Balhae. I 935 tok general Yeol Manhwa kontrollen over det nye kongedømmet, etter at Dae-familiens overhode, og konge døde. Yeol Manhwa endret navnet til Jeong-an. Kongedømmet skal ha gjort et forsøk på å alliere seg med nabostammer for å kaste khitanerne, men lyktes ikke. Yeol-klanen ble erstattet av Oh-klanen i 976 og styrt av Oh Hyeon-myeong til også dette kongedømmet ble erobret av khitanerne i 986.
Grand Prix de Littérature Policière

Grand Prix de Littérature Policière er en fransk litteraturpris innstiftet i 1948 av forfatteren og litteraturkritikeren Maurice-Bernard Endrèbe. Det er den mest prestisjefylte prisen innen krim- og detektiv fiksjon i Frankrike. To priser deles ut årlig til beste franske roman og til beste internasjonale krimroman publisert i det året.
Troppene til Håndball-VM 2013 for kvinner

Denne artikkelen inneholder alle troppene til Håndball-VM 2013 for kvinner. 18. spillere er med til mesterskapet for hvert lag. 2 eller 3 keepere og 15 eller 16 utespillere.
Linus Wirén

Idrettskarriere

Wirén vant Borås Ultra Marathon (45 km) og 6-timmars Borås i 2015. I UltraVasan90 kom han på 18.-plass i herreklassen i 2015, der han vant U23-klassen og han kom på 24.-plass i herreklassen i 2016. I 2017 vant han Hallands Ultra (50 km) og 6-timmars Borås.
Han kom på andreplass i Svensk mesterskap på 100 km 2017, bak André Rangelind. Han vant Svensk mesterskap på 100 km 2018, med tiden 7:09:48. Han vant også Hallands Ultra (50 km) og Personliga Rekordens Tävling 6 hour i 2018. 
I mars 2019 vant han 50 km-splitten ved Sri Chinmoy 6-Stunden-Lauf Nürnberg og Sri Chinmoy 6-h-Lauf Nürnberg.
Sun-Hwa Kwon

Sun-Hwa Kwon (født Paik), best kjent som kun Sun, er en fiktiv figur i den amerikanske TV-serien Lost, spilt av Kim Yoon-jin. Serien forteller om en gruppe overlevende fra et flystyrt på en mystisk, øde øy i Stillehavet. Sun er gift med Jin-Soo Kwon (spilt av Daniel Dae Kim).
Begge er fra Sør-Korea, men Jin snakker ikke engelsk og blir således stående utenfor fellesskapet med de andre overlevende. Som tradisjonell mann fra Korea minsker hans selvtillit da det viser seg at Sun faktisk snakker engelsk. Sun er praktisk, har omfattende kunnskaper om urtemedisiner og har flere ganger brukt denne kunnskapen for å hjelpe andre overlevende på øya. Hun dyrker en urtehage sammen med Kate.
Sun er født i Seoul i Sør-Korea som datter av en mektig familie. Hun leste kunsthistorie ved Universitet i Seoul, men da hun var uten ektemann skaffet hennes foreldre henne en mann, som senere fortalte henne at han hadde tenkt å gifte seg med en amerikansk kvinne. Rasende forlot Sun ham og møtte da Jin, men en tid etter bryllupet begynte de å skli fra hverandre og Sun begynte å legge planer om forlate ham. Hun ble likevel med ham på en forretningsreise til Australia, men flyet styrtet over Stillehavet.
Rollefiguren ble skrevet ut av serien i sesong 6 når hun døde sammen med Jin i en synkende ubåt. Jin som ønsket å redde henne ble bedt om å gå siden Sun så det ville bli umulig, men Jin ville ikke forlate henne. I slutten av scenen vises det at hendene sakte går i fra hverandre.
Jin og Sun var ikke opprinnelig en del av seriens utkast. Det var først da Kim Yoon-jin hadde prøve for rollen som Kate Austen at manusforfatterne besluttet å skrive inn fortellingen om det koreanske ekteparet.
Berulfsens pengebinge: Pengenes historie

Handling

Berulfsens pengebinge er en dokumentarserie som tar for seg pengenes historie. Serien er lagt opp som en reise i pengenes historie – fra enkle byttemidler som stein og kakaobønner til dagens "virtuelle" nettpenger på plastkort. Serien tar utgangspunkt i at penger handler om vekselvirkning med politisk, økonomisk og sosial historie og forklarer samfunnsutvikling. Berulfsen forsøker å vise at penger alltid – også i dag – angår absolutt alle og styrer menneskers liv. Serien deles opp i temaer som blant annet skatt, krakk, makt, børs, gambling og byttemiddel. Historiske fakta parallellføres med dagens situasjon.
Hylestad stavkirke

Hylestad stavkirke var en stavkirke som lå i dagens Valle kommune i Setesdal. Kirken ble revet i 1664 og er nå forsvunnet. To planker fra den gamle kirkeportalen er bevart og utstilt i Kulturhistorisk museum i Oslo. Hylestadportalen er den mest berømte av en gruppe stavkirkeportaler fra 1200-tallet. Den er dekorert med utskårne scener fra sagaen om Sigurd Fåvnesbane.

Portalen

De to portalplankene med  motiv fra sagnet om Sigurd Fåvnesbane sto i den gamle stavkirka som ble revet i 1664. De utskårne portalstolpene ble bevart og kom til Universitetets oldsaksamling i Oslo i 1867 og 1876. Kopier av portalene står i våpenhuset i Hylestad kirke. Utsnitt av relieffene på Hylestadportalen har vært brukt som hovedmotiv bak på 50-kroneseddelen som ble trykt fra 1984 til 1995, og er i bruk på 1-krone-mynten.
Sagnet om dragedreperen Sigurd er vist i medaljongrammer på høyre portalplanke. Dette er nokså vanlig i kunst fra middelalderen og er kjent fra manuskripter og malerier, spesielt dekor i engelske og franske tekster fra sent på 1100-tallet. På den venstre portalplanken glir motivene over i hverandre og minner mer om uttrykk som er kjent fra tekstilarbeider, deriblant Osebergteppet. Overstykket i den rundbuete portalen er tapt.
Man regner med at portalene er laget en gang rundt 1175. Sagnet sier de kom fra Sirdal.

Arkeologiske steder og revne stavkirker

Mange stavkirker er nå tapt, men lever videre i sagn. Listen er veldig omfattende, se liste over revne stolpekirker, stavkirker og tilhørende utgravninger.
Drømmere & Drankere

Drømmere & Drankere er en norskspråklig countryrockgruppe som ble etablert i 1989 i Eidsfoss rundt Dag Tuftes tekster. Etter skiftende besetninger utga kvintetten i 2007 Drømmere & Drankere. Bandet, som nå er Oslo/Drammens-basert, turnerer fortsatt. Drømmere & Drankere utga høsten 2009 en CD-singel med låtene Håper du ikke treffes av lynet/Gammel'n, gutten & spøkelset
Høsten 2012 utga Drømmere & Drankere sin andre skive (CD og LP) med 14 egenkomponerte låter, Båten blir til mens du ror, denne gangen med Christian Skaugen på trommer og dobro og Erlend Aasland på steelgitar og banjo. Plata ble spilt inn på Kamarina Kulturverksted i Hovin i Telemark.
New Firm

New Firm er en betegnelse for de to fotballklubbene Aberdeen og Dundee United fra det nordøstre Skottland og da særlig i betydningen av derbykampene disse to imellom. I tillegg til det geografiske elementet, kommer også at de to klubbene representerer de tredje og det fjerde største byområdene i Skottland.
Navnet henspiller på Glasgow-derbyet Old Firm, og New Film-kampene har vært de nest best besøkte oppgjørene etter Old Film. Begrepet oppsto på 1980-tallet da klubbene i New Firm også rivaliserte med Old Firm-klubbene om det nasjonale mesterskapet.
Bike for peace

Bike for peace er en norsk basert fredsorganisasjon som jobber med å arrangere fredsritt på sykkel. Formålet til organisasjonen er å fremme og sette fokus på arbeidet i kampen mot atomvåpen. Bike for peace skaper også en forståelse for nasjonale og globale konsekvenser av handlingene til enkeltpersoner, lokalsamfunn og kampanjer. Den første kampanjen ble gjort i 1978 i Nord-Irland. Bike for peace arbeider for fred og og vårt felles miljø, på tvers av regioner og nasjoner, språk og kulturer.
I 1999 organiserte Bike for peace en verden rundt tur fra Beijing gjennom Kina, Kasakhstan, Russland, Finland, Sverige og Norge, turen var totalt 11 470 km. I 1977 startet Helge Hundeide og Tore Nærland sin første internasjonale sykkeltur som de kalte for Bike for peace. Denne turen var fra kyst til kyst i USA, Seattle - Washington D.C. Siden 1978 har Bike for peace organisert fred- og vennskapsritt i over 110 land.
I løpet av turene har Bike for peace møtt flere velkjente politiske, religiøse og kulturelle ledere som for eksempel Pave Johannes Paul II, den tidligere generalsekretær i Sovjetunionen Andrej Gromyko, generalsekretæren  i FN Boutros Boutros Ghali, generalsekretæren av The National League for Democracy of Burma, Aung San Suu Kyi og andre.
Fredsorganisasjonen ble tildelt den internasjonale fredsprisen The Gandhi foundation international peace award for 2015 for arbeidet sitt mot atomvåpen, og for å finne ikke-voldelige løsninger på konflikter verden over.
Røssdalen

Røssdalen er en dal beliggende i Forsand kommune. Dalen er et populært utfartsområde med gode muligheter for telting. Det er tilrettelagt med toalett og griller.
Den syvende far i huset

«Den syvende far i huset» er et norsk folkeeventyr, med nummer ATU 726 i den internasjonale eventyrkatalogen.

Handling

En vandringsmann er ute og går i ødemarken, og kvelden nærmer seg, så han må finne husly. Han kommer til en lysning i skogen, der det ligger en stor og vakker herregård, nesten et lite slott. Vandringsmannen vil spørre om rom for natten, og henvender seg til den første han ser. Det er en gråhåret og skjeggete gammel mann som står ved grinda og hugger ved. Men vedhoggeren kan ikke avgjøre det, og viser vandringsmannen inn på kjøkkenet, til faren sin. På kjøkkenet møter vandreren en enda eldre mann, som tenner i peisen. Det samme skjer: denne er ikke eldst i huset og har ikke autoriteten til å bestemme, så han sender vandreren videre: inn i den nærmeste stua, til sin far. 
På liknende vis skjer det samme ritualet hele fire ganger til: vandreren ber om husly, men den han tror er sjef i huset, sender ham videre til far sin. Hver person er eldre, og naturlig nok mer skrøpelig enn den forrige, selv om den første selv var nokså gammel. Vandreren undrer seg rett og slett over levealderen på dette stedet. Hver person holder til på hvert sitt sted i huset - på benken, i senga, i vogga og et horn på veggen. Husets sjef er endelig funnet, og trass i at det er vanskelig å helt forstå pipingen som kommer fra den gamle, skjønner vandringsmannen at han innvilges overnatting, da det blir båret inn et staselig festmåltid og myke reinsdyrsfeller til å sove på.

Bakgrunn

Det er samlet inn 22 varianter av eventyrtypen i Norge, men mest kjent er den oppskriften Peter Christen Asbjørnsen gjorde i Nord-Østerdal i 1851. Originalforlegget er tapt, men det ble første gang publisert av samleren selv i Illustreret Nyhedsblad og gjennom  innberetningen til Det academiske Collegium, trykket i Norske Universitets- og Skole-Annaler. II Række. VII. 1ste Hefte. Christiania 1854, side 83-103.
Eventyret har et kumulativt element: Nå har jeg spurt (han som hugg ved, stelte i kjøkkenet, satt ved bordet og ved benken, stappet tobakk, lå i sengen og hang i hornet på veggen, osv.) … om å få låne hus i natt.

Virkningshistorie

Eventyret er dessuten blitt filmatisert med tittelen «Sjuende far i huset». En nyere, historieløs fortolkning går ut på at eventyret skal være en parodi på byråkratiet.
Hamilton College

Rangeringer

U.S. News & World Report rangerte Hamilton College som nummer 15 blant liberal arts-collegene i USA i 2015, Forbes plasserte det på 51.-plass blant alle colleger i USA, mens Washington Monthly også rangerte det som nr. 51 av amerikanske liberal arts-colleger i 2014.
Hamilton College var ikke å finne blant de 500 beste universitetene i verden i Times Higher Education World University Rankings 2014-2015, i QS World University Rankings for 2014 eller i Academic Ranking of World Universities (Shanghai-rankingen) for 2014.
Because I am a girl

Historikk

Kampanjen startet kort tid etter at Plan International publiserte sin første årlige rapport om tilstanden for verdens jenter i mai 2007 med tittelen "Because I am a Girl". Den mye siterte rapporten er i hovedsak skrevet av Nikki Van der Gaag, den samler og analyserer forskning på temaet om diskriminering av jenter over hele verden og i utviklingsland spesielt. Rapporten tar for seg temaer knyttet til vold mot jenter, tvunget barneekteskap, endemisk fattigdom og en rekke andre tilsvarende emner. Plan International utviklet Because I am a Girl-kampanjen som et flerårig initiativ til prosjekter som tar sikte på å adressere utfordringer som jenter møter spesielt.

Årlige rapporter

Hvert år siden 2007, publiserer Plan en Because I am a Girl-rapportsom er en oppdatering på situasjonen for verdens jenter.. I tillegg til teoretisk materiale, oppsøker forskere noen jenter som bor i en rekke land, og oppsummerer funnene i rapporten.
Rapporter utgitt siden 2007: (gjerne linker til rapportene) • 2007: The State of World's Girls • 2008: In the Shadows of War • 2009: Girls in the Global Economy: Adding It All Up • 2010: Digital and Urban Frontiers • 2011: Because I am a Girl: So What About the Boys? • 2012:

Internasjonal aktivitet

Plan har styrket bevisstheten om sin kampanje gjennom innovativ markedsføring. Plan International har også jobbet for å få 11. oktober som FNs internasjonale dag for jenter, som ble vedtatt av FNs generalforsamling i desember 2011. Hvert år markeres nå den internasjonale jentedagen 11. oktober verden over.
Plan International, (link) Plan Internationals Because I am a Girl-kampanje (link) Plan Canada Because I am a Girl-kampanje (link) Plan Italia Because I am a Girl-kampanje(link) Plan Norge Because I am a Girl-kampanje
.338 Winchester Magnum

Ytelse

Patronen sender i vei et 225 grains prosjektil med en utgangshastighet på ca. 850 m/s, noe som gir en anslagsenergi på 100 m som omtrent tilsvarer det en .30-06 Springfield har ved munningen. Rekylen blir også tilsvarende kraftig, og er omtrent dobbelt så kraftig som en gjennomsnitts .308 Winchester. Det finnes kraftigere patroner i .338-kaliber, bl.a. .340 Weatherby Magnum og .338 Lapua Magnum.
Sørli skole (Nittedal)

Sørli skole er en liten skole i Nittedal. Den ligger i området Rotnes. Den har nylig 188 elever. Rektoren er Sissel Ryengen.
Landstrykere (film)

Produksjon

Innspillingenen til Landstrykere ble startet opp i Sørdal 24. mars 1988 med Hans Lindgren som regissør. 
Filmfolk, filmutstyr, rekvisitter og hus ble fløyet inn til det veiløse innspillingsstedet fra Skutvik. 
Etter tolv dager med innspilling som resulterte i mange ubrukelige filmopptak og budsjettsprekk trakk Hans Lindgren seg fra prosjektet og Ola Solum overtok som regissør.
Det medvirket 36 navngitte rolleinnhavere og to hundre statister i filmen.
Med unntak av et par mindre opptak ble filmingen av Landstrykere avsluttet mot slutten av august 1988.Landstrykere hadde et opprinnelig budsjett på 16 millioner kroner og de totale kostnadene for produksjonen beløp seg til 31,2 millioner.  I 1989 var dette tidenes dyreste norske filmproduksjon.

Handling

Filmen er basert på det første bindet i Hamsuns Landstryker-trilogi og handlingen foregår i hovedsak i den fattige grenda Polden (Sørdal) mellom 1860- og 1870-tallet. Utgangspunktet er et kjærlighetsdrama som utspiller seg mellom Edevart og den unge og gifte kvinnen Lovise Magrete. 
Eventyreren, løgneren og sjarmøren August kommer til grenda og skaper kaos og forhåpninger. Han finner en følgesvenn og beundrer i Edevart, og de begir seg langs kysten som omreisende kramkarer.
Rinnovamento Italiano

Rinnovamento Italiano («Italiensk fornyelse», RI) var et italiensk politisk parti.
Det ble dannet i 1996 av Lamberto Dini (som var statsminister på dette tidspunktet) sammen med politikere fra flere tidligere partier. Partiet deltok i Oliventrekoalisjonen (en sentrum-venstre-allianse).
Ved valget i 1996 fikk partiet 4.3% av stemmene. Lamberto Dini ble utenriksminister, mens Tiziano Treu ble arbeidsminister. I 2002 ble RI en del av det nye partiet Democrazia è Libertà - La Margherita, der partiet utgjorde en fraksjon med ca. 10% av medlemmene.
Budaun (distrikt)

Demografi

Ved folketellingen i 2011 var det 3 712 738 innbyggere i distriktet, mot 3 069 426 i 2001. Den urbane befolkningen utgjør 17,37 % av befolkningen.
Barn i alderen 0 til 6 år utgjorde 17,44 % i 2011 mot 21,07 % i 2001. Antallet jenter i den alderen per tusen gutter er 890 i 2011.
Hussein-McMahon-korrespondansen

Hussein-McMahon-korrespondansen var en av tre avtaler Storbritannia inngikk under første verdenskrig vedrørende territorium i dagens Midtøsten. Avtalen kom i stand gjennom en brevveksling mellom Hussein Ibn Ali, sharif av Mekka, og Henry McMahon, den britiske høykommissæren i Egypt. Brevvekslingen foregikk fra sommeren 1915 til høsten 1916.

Bakgrunn

Situasjonen i Midtøsten var underordnet det som pågikk i Europa, men både Storbritannia og Frankrike ønsket større kontroll i områdene som da var underlagt Det osmanske riket. Osmanene var allierte med Sentralmaktene under krigen og kjempet dermed mot Storbritannia og Frankrike. 
Forholdet mellom sharif Hussein av Mekka og de osmanske herskerne i Istanbul hadde lenge vært anspent. Hussein, som var overhode for hashemitt-klanen, ønsket å utvide sitt maktgrunnlag i regionen. Han regjerte på dette tidspunktet over Hijaz, området som i dag er den vestlige delen av Saudi-Arabia. Sommeren 1915 sendte han dermed det første brevet i en korrespondanse som i alt skulle bli bestående av 10 brev.

Innhold

I brevet foreslo Hussein et samarbeid med Storbritannia. I bytte mot britisk garanti for opprettelsen av en uavhengig arabisk stat med Hussein som overhode etter krigen, skulle Hussein igangsette et arabisk opprør mot de osmanske herskerne. Områdene Hussein ønsket i den tiltenkte staten innebar de arabiske områdene fra Middelhavet til grensen til Iran, samt Den arabiske halvøya. 
Britene var først skeptiske til Husseins enorme territorielle krav. Deres alliansepartner Frankrike ønsket også innflytelse i regionen, og det var uansett for tidlig i krigen til å definitivt avgjøre grensesettingen i området. Den 24. oktober 1915 fikk derimot Hussein britisk bekreftelse på at de gikk med på avtalen. De allierte trengte hjelp mot de overraskende sterke osmanske styrkene. Britene satte riktignok som betingelse at den hypotetiske staten ikke skulle inkludere områder der befolkningen ikke utelukkende var arabiske. Området kjent som Palestina ble aldri direkte nevnt i korrespondansen, men ble indirekte lovet Hussein.

Resultat

Da krigen tok slutt sto avtalen mellom McMahon og Hussein i konflikt med både Sykes-Picot-avtalen av 1916 og Balfourerklæringen av 1917. Det endte med at Storbritannia og Frankrike i stor grad delte regionen seg i mellom i  mandatområder, samt at begge land støttet opp om sionistenes arbeid for sin egen jødiske stat. Husseins forhåpninger om sin egen arabiske stat falt dermed sammen.